लखनऊ: योगी आदित्‍यनाथ को उत्तर प्रदेश के मुख्‍यमंत्री का पद संभाले अभी करीब 3 सप्‍ताह का वक्‍त बीता है और एक के बाद उनके फैसलों की मीडिया में खूब चर्चा है. बुधवार को सीएम योगी ने पहली बार राज्‍य की नौकरशाही में बड़ा फेरबदल किया है. मुख्‍यमंत्री ने राज्‍य के 20 वरिष्‍ठ आईएएस अधिकारियों का तबादला कर दिया है. जिन अधिकारियों का तबादला किया गया है उनमें नवनीत सहगल का भी नाम शामिल है जो मुख्‍य सचिव (सूचना) थे और पूर्ववर्ती अखिलेश यादव की सरकार में उन्‍हें बेहद ताकतवर भी माना जाता था. अखिलेश के कार्यकाल में मुख्‍यमंत्री की मुख्‍य सचिव रहीं अनीता सिंह का भी तबादला कर दिया गया है. अखिलेश यादव के दो करीबी अधिकारियों अमर कुमार और पंढारी यादव को भी हटाकर इलाहाबाद में राजस्‍व बोर्ड का सदस्‍य (कानूनी) बना दिया गया है.